text: হারিকেন হার্ভে: টেক্সাসের রাসায়নিক কারখানায় বিস্ফোরণ | বিশ্ব | DW | 31.08.2017
  হারিকেন হার্ভের প্রভাবে বন্যাকবলিত হিউস্টনের কাছেই একটি রাসায়নিক কারাখানায় পরপর দু'টি বিস্ফোরণের শব্দ শোনা গেছে৷ এরপর কারখানা থেকে আগুন ও ধোঁয়া বের হতে দেখা যায়৷ কারখানার আশেপাশের বাসিন্দাদের সরে যেতে বলা হয়েছে৷
  টেক্সাসের ক্রসবিতে আরকেমা রাসায়নিক প্ল্যান্টের আশেপাশের প্রায় ২ দশমিক ৪ কিলোমিটার এলাকা থেকে সবাইকে সরিয়ে নেয়া হয়েছে৷ কারখানার সব শ্রমিককেও সেখান থেকে সরিয়ে নেয়া হয়েছে বলে জানিয়েছে কর্তৃপক্ষ৷ কারখানায় কালো ধোঁয়া দেখার কথা জানিয়েছেন স্থানীয় বাসিন্দারা৷
  প্ল্যান্টের ম্যানেজার 'বিস্ফোরণের' কথা বললেও স্থানীয় কর্তৃপক্ষ বারবারই এটাকে 'রাসায়নিক বিক্রিয়া' বলে উল্লেখ করছে৷
  আকাশ থেকে তোলা কারখানার ভিডিও এবিসি নিউজে প্রচার করা হয়েছে৷ ভিডিওতে পানির নীচ থেকেও ছোট আকারে আগুন ও ধোঁয়া উড়তে দেখা গেছে৷
  জন ভিলারিয়েল নামের স্থানীয় এক বাসিন্দা সংবাদ সংস্থা এএফপিকে বলেছেন, ''আমি প্রচুর ধোঁয়া দেখতে পেয়েছি, ধোঁয়ার মধ্যে মাঝেমধ্যে আগুনের শিখাও দেখা যাচ্ছিল৷'' তিনি বলেন, ''অ্যারোসলের বোতল আগুনে পড়লে যেমন শব্দ হয়, তেমন শব্দ আমরা শুনতে পাচ্ছিলাম৷''
  কর্তৃপক্ষ বাসিন্দাদের সরিয়ে নেয়ার কথা বললেও রাসায়নিক কারখানাটির সাবেক কর্মী ভিলারিয়াল জানিয়েছেন, কোনো স্পষ্ট নির্দেশনা না পাওয়ায় তার অনেক প্রতিবেশীই এখনও সেখান থেকে সরে যাননি৷
  তবে যেসব সংবাদকর্মী কারখানার সবশেষ তথ্য জানাচ্ছেন, তাদের অন্তত ৮ কিলোমিটার দূরে সরে যেতে বলা হয়েছে৷
  আরো কিছু বিস্ফোরণ ঘটতে পারে বলে সতর্ক করে দিয়েছে আরকেমা কর্তৃপক্ষ৷ তবে রাসায়নিকে লাগা এই আগুন নিজে থেকে জ্বলে শেষ হতে দেয়া ভালো বলে মনে করছে তারা৷
  হ্যারিস কাউন্টি শেরিফের অফিস জানিয়েছে, বিষাক্ত গ্যাস নিঃশ্বাসের সাথে যাওয়ায় ১৫ জনকে হাসপাতালে ভর্তি করা হয়৷ তবে প্রাথমিক চিকিৎসার পরই তাদের ছেড়ে দেয়া হয়েছে বলেও জানিয়েছে পুলিশ৷ শেরিফ এড গনজালেজ জানিয়েছেন, কারখানাটির ফলে এই এলাকায় কোন স্বাস্থ্যঝুঁকি আছে বলে তারা মনে করেন না৷ যারা সরে যাননি, তাদেরও কোন হুমকিতে পড়তে হবে বলেও মনে করেন না তিনি৷
  কারখানাটিতে প্লাস্টিক রেজিন, পলিস্টিরিন এবং পেইন্টের মতো জিনিস তৈরিতে ব্যবহৃত অর্গ্যানিক পারঅক্সাইড উৎপাদন করা হতো৷
  বন্যার জলে রাসায়নিক
  কারখানার রাসায়নিক বন্যায় জলে মিশতে পারে বলে আগেই সতর্ক করে দিয়েছিল আরকেমা কর্তৃপক্ষ৷ ''সেক্ষেত্রে আমরা আশা করছি পানির সংস্পর্শে এসে অর্গ্যানিক পারঅক্সাইড দ্রুতই হাইড্রোকার্বন এবং অ্যালকোহলে রূপান্তরিত হবে'', বিবৃতিতে জানিয়েছে কারখানাটি৷ এর ফলে তেলের মতো পদার্থ দেখা যাবে এবং অল্প কিছুটা দুর্গন্ধের সৃষ্টি হবে বলেও জানিয়েছে আরকেমা৷ তবে তাতে কোনো পরিবেশগত বা স্বাস্থ্যঝুঁকি হবে না বলে মনে করছে আরকেমা৷
  ঝড়ে রাসায়নিক শীতলীকরণ প্রক্রিয়া বন্ধ হয়ে যায়, এরপর বন্যায় ব্যাকআপ জেনারেটরও তলিয়ে যাওয়ায় এই অবস্থার সৃষ্টি হয়েছে বলে জানিয়েছে কর্তৃপক্ষ৷
  হারিকেন হার্ভেরআঘাতে সবচেয়ে ক্ষতিগ্রস্ত হিউস্টন থেকে ৪০ কিলোমিটার উত্তরপূর্বে অবস্থিত ক্রসবি৷ ফেডারেল বিমান চলাচল কর্তৃপক্ষ জানিয়েছে, এরই মধ্যে কারখানাটির আশেপাশে বিমান চলাচলেও সতর্কতা জারি করা হয়েছে৷ এদিকে, এ দুর্ঘটনার পর বৃহস্পতিবার ফরাসি এই রাসায়নিক উৎপাদন প্রতিষ্ঠানের শেয়ারের দর কমেছেন ২ দশমিক ৩ শতাংশ৷
  এডিকে/ডিজি (এএফপি, এপি, রয়টার্স, ডিপিএ)
  হিউস্টনে ট্রাক ড্রাইভারের প্রাণ বাঁচালেন টিভি অ্যাংকর
  ব্র্যান্ডি স্মিথ হিউস্টনের কেএইচওইউ নিউজ চ্যানেলের সাংবাদিক৷ তিনি ও তাঁর ক্যামেরাম্যান মারিও স্যান্ডোভাল বেরিয়েছিলেন হার্ভে ঘূর্ণিঝড়ের পর শহরের অবস্থা সম্পর্কে রিপোর্ট করতে৷ (31.08.2017)
  এশিয়ায় ঘূর্ণিঝড়ের সঙ্গে যুক্ত হয়েছে ভূমিকম্প
  ভূমিকম্প ঘটেছে ভারত মহাসাগরে এবং জাপানের কাছে৷ উভয় ক্ষেত্রেই প্রাথমিক সুনামি সতর্কতা পরে প্রত্যাহার করা হয়েছে৷ অপরদিকে দৌরাত্ম্য চালাচ্ছে ঘূর্ণিঝড় মোরাকোট এবং এটাউ৷ (11.08.2009)
  এইডস, বৈদ্যুতিক গাড়ি, হারিকেন কাটরিনা আর জলবায়ু পরিবর্তন
  জ্ঞান বিজ্ঞানে রয়েছে এইডস নিয়ে রিপোর্ট ও ডঃ কুমারদীপ ব্যানার্জী-র সাক্ষাৎকার৷ রয়েছে জার্মানিতে বৈদ্যুতিক গাড়ি সম্পর্কে প্রতিবেদন, হারিকেন কাটরিনায় ক্ষতিগ্রস্তদের সাহায্য প্রকল্পের কথা, জলবায়ু পরিবর্তন সম্পর্কে তথ্য৷ (02.09.2009)
  যুক্তরাষ্ট্রের হিউস্টনের বাসিন্দারা ভাবছেন, বাড়ি ছেড়ে নিরাপদ আশ্রয়ে যাবেন, নাকি বাড়িতে থেকে পানি সরে যাওয়ার অপেক্ষা করবেন৷ (28.08.2017)